  Виталий Пронин Александр Бречалов тодматскиз Пичи Пурга черкогуртын ортчись выльдӥськонъёсын. Пичи Пургаын ясли-сад лэсьтӥське.Туспуктэм udmurt.ru сайтысь.Пичи Пургаын улӥсьёслэн мылкыдзы лӧптэмын: «Улон инты но городэз радъян» нацпроект чотын Парковая урамын усьтэмын туала парк. Отын ваньмыз чакламын ваньмон дырез пайдаё ортчытыны: мерттэмын писпуос но сяськаос, лэсьтэмын поръян интыос, пуктылэмын тренажёръёс. Тӧро Александр Бречалов та парклы вылӥ дунъет сётӥз, ушъяз. Александр Владимирович озьы ик вуылӥз 1 номеро детсадэ. Солэн юртэз пуктэмын вал 68 ар талэсь азьло, кемалась выльдэмез вите. Талы уксё шедиз - нылпи сад выльдӥськоз «Дышетон» нацпроект чотын, талы висъяськоз 3 миллион 380 сюрс манет. Нылпи садын тыршисьёсты но, анай-атайёсты но Тӧро шумпоттӥз на мукет иворен: та коньдон вӧзы ватсаськоз на эшшо 4 миллион манет. Та уксёен чакламын 1 номеро нылпи сад бордысь кенеш сётъяннъя центрез выльдыны. Татын дунтэк юрттэт сётӥське нылпи вордӥсь семьяослы: тазалыксэс эскерон, визь-кенешен юрттон ласянь но трос мукет. Пургалан али озьы ик пуктӥське 80 интылы ясли-сад. Туэ сӥзьыл пумозь лэсьтӥськон ужъёс йылпумъямын луозы - анай-атайёс чидатэк витё ни та нуналэз. Александр Бречалов кенешиз черкогуртысь кивалтӥсьёсын, лэсьтӥськон ужъёс понна кыл кутӥсьёсын. Тазьы ик чырмыт но рос-прос ужаны сӥзиз. Иже бертон сяменыз Александр Бречалов кожаз на Пугачёво каргуртэ. Отын солы возьматӥзы ёросысь 44 объектэз шунтӥсь котельноез. Сое выльдон ужъёс тани-тани йылпумъяськозы. Сергей Захаров  